Malm (suku, Pietarsaari)

Malm oli pietarsaarelainen laivanvarustaja- ja kauppiassuku. Sukua pidettiin aikoinaan Suomen rikkaimpana. Malmien suku sammui vuonna 1898 viimeisen miespuolisen jäsenen Otto Malmin kuollessa. Osa omaisuudesta on siirtynyt perintönä Donner-suvulle.

Zacharias Topelius kuvaa novellissaan Kulta-aave (Det gyllene spöket, 1857) Strengbergin ja Malmin sukujen ja kauppahuoneiden kilpailua.

Suvun jäseniä 
 Niclas Malm (1724–1785), pietarsaarelainen kauppias ja laivanvarustaja, tunnettiin myös nimellä ”Suur-Malm” (Stor-Malmen). Nai kauppias Matts Nymanin tyttären ja muutti syksyllä 1749 Uudessakaarlepyystä Pietarsaareen. Sai porvarisoikeudet vuonna 1754. Edusti Pietarsaarta, Uusikaarlepyytä ja Raahea vuosien 1769–1770 valtiopäivillä. Varusti tai oli osakkaana 34 aluksessa, omisti mm. neljäsosan Jakobstads Wapenista.
 Anna Catharina Malm (1762–1833), Niclaksen tytär, laivanvarustaja Adolph Lindskogin (1751–1836) puoliso
 Johan Malm (1751–1804), pietarsaarelainen kauppias ja laivanvarustaja, Niclaksen poika, valtiopäivämies vuoden 1789 valtiopäivillä
 Anna Maria Malm (1782–1834), Johan Malmin tytär, Johan Ludvig Runebergin äiti
 Pehr Malm (1768–1827), pietarsaarelainen kauppias ja laivanvarustaja, Niclaksen poika. Isännöi keisari Aleksanteri I:tä hänen Suomen kiertomatkallaan 1819. Ajautui 1820-luvulla konkurssiin.
 Peter Malm (1800–1868), pietarsaarelainen kauppias ja laivanvarustaja, Pehrin poika, raatimies 1828–1832, kauppaneuvos 1836 sekä valtiopäivämies 1863 ja 1867. Vuonna 1840 hänen laivastonsa oli vetoisuudeltaan Suomen suurin. Omisti mm. parkki Herculeksen, joka ensimmäisenä suomalaisena aluksena purjehti maailman ympäri (1844–1847).
 Hilda Rosina Louise Malm (1834–1884), Peterin tytär, Anders Donner nuoremman (1823–1858) ja Otto Donnerin (1835–1909) puoliso
 Amelie Constance Malm (1836–1903), Peterin tytär, Alexander Donnerin (1827–1892) puoliso
 Otto August Malm (1838–1898), Peterin poika, Malmin kauppahuoneen johtaja

Lähteet 
 Roosien ja Malmien aika 
 Malmin kauppahuoneen historia

Viitteet

Aiheesta muualla 
 Sukupuu Malmien ja Donnerien talousvaikuttajista yrityksineen. Pörssitieto

Pietarsaaren historia
Suomalaiset suvut